

**Regionalni program lokalne demokratije na Zapadnom Balkanu 2 ReLOaD2**

*Cilj ovih smjernica je davanje jasnog uputstva svim potencijalnim aplikantima i zainteresiranim subjektima o procesu podnošenja projektnih prijedloga u okviru javnog poziva za organizacije civilnog društva koje se bave pitanjima mladih i/ili omladinske organizacije za predaju prijedloga projekata.*

1. **Kratak opis ReLOaD2 projekta**

Regionalni program lokalne demokratije na Zapadnom Balkanu 2 (ReLOaD2) nastavak je inicijativa podržanih od strane Evropske unije (EU) – Projekat jačanja lokalne demokratije (LOD, 2009-2016) i naknadno proširenog Regionalnog programa lokalne demokratije na Zapadnom Balkanu (ReLOaD, 2017-2020). Kao i prethodne projekte, ovaj projekat finansira EU, a provodi Razvojni program Ujedinjenih nacija (UNDP) u šest zemalja regiona i to: **Albaniji, Bosni i Hercegovini (BiH), Republici Sjevernoj Makedoniji, Crnoj Gori, Kosovu[[1]](#footnote-2) i Srbiji.** Ukupna vrijednost ReLOaD2 projekta u Bosni i Hercegovini je 3.69 miliona eura.

**Sveukupni cilj** projekta je jačanje participativne demokratije i EU integracija na Zapadnom Balkanu, putem osnaživanja civilnog društva i podsticanja mladih na aktivno sudjelovanje u procesu donošenju odluka, te unapređenja poticajnog pravnog i finansijskog okruženja za civilno društvo.

**Specifični cilj** projekta je jačanje partnerstava između lokalnih vlasti i civilnog društva na području Zapadnog Balkana, širenjem uspješnog modela transparentnog projektnog finansiranja OCD (LOD metodologija) iz budžeta jedinica lokalne samouprave, usmjerenog ka većem građanskom učešću i učešću mladih u procesima donošenja odluka i unapređenju pružanja usluga u lokalnim zajednicama.

***Članovi Partnerskog odbora ReLOaD2 projekta u Bosni i Hercegovini su:*** Delegacija Evropske unije u BiH, Ministarstvo pravde BiH, Federalno ministarstvo pravde, Ministarstvo uprave i lokalne samouprave Republike Srpske, oba entitetska saveza općina/opština i gradova, predstavnik organizacija civilnog društva izabran iz Savjetodavnog odbora i predstavnik TACSO3 projekta u BiH.

U junu 2021. godine finaliziran je izbor 13 jedinica lokalne samouprave za partnerstvo u ReLOaD2 projektu: ***Bihać, Centar Sarajevo, Gacko, Goražde, Grad Istočno Sarajevo, Gradiška, Mostar, Novo Sarajevo, Prijedor, Prozor-Rama, Rudo, Ugljevik i Vitez****.*

1. **Opšti cilj poziva za predaju prijedloga projekata i prioriteti**

Opšti cilj ovog poziva je unapređenje socijalnog života mladih, podsticanje i animiranje većeg broja mladih na volonterizam i društveni aktivizam te ohrabrenje na dijalog u lokalnoj zajednici između mladih, predstavnika omladinskih organizacija i predstavnika JLS.

Specifičnost predloženih projekata koji bi mogli biti podržani u okviru ovog javnog poziva jeste da sadrže visok nivo angažovanja mladih, lokalne zajednice i volonterskog rada.

Tematske oblasti se odnose na posebnu korisničku kategoriju koju čine mlade osobe od 16 do 30 godina starosti, kako je definisano u okviru Zakona o omladinskom organizovanju Republike Srpske[[2]](#footnote-3).

Ovo je prilika da se pozovu sve omladinske organizacije[[3]](#footnote-4) sa područja Opštine Rudo da dostave prijedloge projekata koji su u vezi sa razvojnim ciljevima Strategije razvoja Opštine Rudo za period 2018-2027. godina te koji su predloženi kroz konstultacije sa mladima u okviru Dijaloga za mlade[[4]](#footnote-5) na području opštine Rudo.

U okviru Dijaloga za mlade Opštine Rudo, u periodu februar – juli 2022. godine ukupno su organizovana četiri konstultativna sastanka sa učešćem preko 30 mladih osoba sa područja Opštine Rudo, na kojim su pioritizirane slijedeći projekti i inicijative:

1. Izgradnja sportske teretane na otvorenom te organizovanje sadržaja koji imaju za cilj popularizaciju sportskih aktivnosti na otvorenom
2. Osiguranje prevoza za djecu i mlade iz rubnih područja opštine Rudo (posebno učešće mladih iz rubnih područja u sadržajima u centralnom dijelu Rudog)
3. Podrška i organizacija konsultativnih procesa između mladih i opštine Rudo, organizujući tematske sastanke i otvorene forume u okviru platforme Dijalog za mlade.

Projektni prijedlozi sa kojima omladinske organizacije apliciraju na ovaj javni poziv su u obavezi sadržavati dio aktivnosti koji se odnose na Projektni prijedlozi bi trebali biti sadržane od volonterskih akcija i sadržaja koje će uključivati veliki broj mladih te animirati ih na omladinski aktivizam.

Finansijska sredstva će biti dodijeljena onim omladinskim organizacijama čiji projekti doprinoe sprovedbi jedne ili više navedenih projekata, a koji ispunjavaju ostale uslove javnog poziva.

**Iznosi finansijskih sredstava (grantova) za projekte**

Vrijednost projektnih prijedloga koji će biti dodjeljeni u okviru ovog poziva **mora biti** između sljedećeg minimalnog i maksimalnog iznosa:

* minimalan iznos: 10.000,00KM
* maksimalan iznos: 20.000,00KM

**Grantom koji se dodjeljuje u okviru ovog poziva mogu se finansirati administrativni troškovi (ljudski resursi, putovanja/ prevoz i kancelarijski troškovi) u maksimalnom iznosu do 30% od ukupnog budžeta.**

Implementator projekta, Razvojni program Ujedinjenih nacija (UNDP) zadržava pravo da ne dodijeli sva dostupna finansijska sredstva.

1. **Opšte informacije o pozivu za predaju prijedloga projekata**

**Osnovna dokumentacija** treba da sadrži sljedeće dokumente i dostavlja se u jednom elektronskom **primjerku (na USB elektronskom mediju)**:

### **Projektni prijedlog** (word format Aneks 1)

### **Pregled budžeta/proračuna** (excel format - Aneks 2)

### **Matrica logičkog okvira** (word format - Aneks 3)

### **Plan aktivnosti i promocije** (word format - Aneks 4)

**Dodatna dokumentacija** je vrlo važan dio projektne dokumentacije i treba biti kompletirana kako bi prijedlog projekta mogao biti evaluiran. Dodatna dokumentacija se dostavlja **na istom elektronskom mediju (USB) u označenom folderu pod nazivom „Dodatna dokumentacija“** i treba da sadrži sljedeće:

* popunjena, potpisana, ovjerena i skenirana forma **Administrativni podaci o aplikantu** (word format - Aneks 5),
* popunjena, potpisana, ovjerena i skenirana **Finansijska identifikaciona forma** (word format - Aneks 6),
* popunjena, potpisana i skenirana **Izjava o podobnosti** (word format - Aneks 7),
* popunjena, potpisana, ovjerena i skenirana **Izjava o dvostrukom finansiranju** (Aneks 8)
* popunjena **Lista za provjeru** (word format - Aneks 9),
* skeniran **Statut organizacije** (aplikant i partneri)
* skeniran **godišnji narativni izvještaj** organizacije za 2020. godinu.

Sljedeći dokumenti trebaju biti dostavljeni u štampanoj verziji, u istoj koverti/paketu gdje se nalazi i e-verzija (USB) dostavljene dokumentacije:

* **ovjerena kopija izvoda iz sudskog registra ili ovjerena kopija** **važećeg rješenja o registraciji organizacije u BiH**,

U slučaju da projekt bude odobren, originali navedenih dokumenata mogu biti traženi na uvid.

**Kopije priložene štampane dodatne dokumentacije nije potrebno ovjeravati osim Rješenja o registraciji.**

**Dokumentacija koju organizacija/aplikant priloži tokom Javnog poziva se neće vraćati na zahtjev.**

1. **Ko može aplicirati?**

Učešće u ovom javnom pozivu je otvoreno, na jednakim osnovama, za sve formalno registrirane OCD (udruženje/udruga ili fondacija) koje se bave pitanjima mladih i/ili omladinske organizacije, u skladu sa važećim zakonskim propisima u Bosni i Hercegovini a koje djeluju na području opštine Rudo.

Potencijalni aplikanti ne mogu učestvovati u pozivu ili dobiti grantove ukoliko uz prijedlog projekta ne dostave potpisanu i skeniranu izjavu o podobnosti (Aneks 7).

Ovaj javni poziv nije otvoren za ogranke stranih i međunarodnih udruženja, fondacija i drugih neprofitnih organizacije koje su registrirane i djeluju u Bosni i Hercegovini.

Aplikanti će biti isključeni iz učešća u pozivu ili iz dodjeljivanja grantova ako su u trenutku poziva za predaju prijedloga projekata:

1. subjekti konflikta interesa;
2. krivi za davanje lažnih informacija ovlaštenoj strani za ugovore, koje su potrebne kao preduslov za učestvovanje u pozivu za predaju prijedloga projekata ili ako nisu dostavili potrebne informacije;
3. pokušali doći do povjerljivih informacija, uticali na komisiju za evaluaciju ili ovlaštenu stranu za ugovore tokom procesa evaluacije poziva za predaju prijedloga projekata.
4. **Saradnici na projektu**

Aplikanti mogu aplicirati samostalno ili u saradnji sa drugim organizacijama civilnog društva/ nevladinim organizacijama. (omladinskim organizacijama)

Druge organizacije i/ili institucije koje su neophodne kako bi se osigurala uspješna realizacija projekta mogu biti uključene u projekat (škole, vrtići, muzeji i sl.). Ovakve organizacije, institucije mogu dati doprinos u realizaciji projektnih aktivnosti, ali **ne mogu biti korisnici sredstava koja se dodjeljuju putem ovog javnog poziva**.

Očekuje se da saradnici na projektu budu organizacije koje su aktivno učestvovale u konsultacijama sa mladima, odnosno na sastancima u okviru platforme Dijalog za mlade.

1. **Trajanje**

Trajanje projekata može biti od 4 (četiri) do 6 (šest) mjeseci, u periodu od septembra 2022. do februara 2023. godine.

1. **Lokacija**

Projekti moraju biti implementirani isključivo na području opštine Rudo i za mlade iz opštine Rudo.

1. **Nedozvoljeni troškovi / aktivnosti**

***Sljedeće aktivnosti neće biti finansirane kao dio projektnih prijedloga po ovom javnom pozivu:***

* Sponzorstva za pojedince za učestvovanje u radionicama, seminarima, konferencijama, kongresima, studijama i treninzima;
* Povremene konferencije (osim ako su neophodne za uspješnu implementaciju projekta);
* Kupovina opreme i/ili radovi rekonstrukcije ili rehabilitacije (osim ako je neophodna za uspješnu implementaciju projekta
* Finansiranje projekata koji su već u toku ili su završeni;
* Projekti za dobrobit pojedinaca, odnosno projekti koji nemaju značaj za širu društvenu zajednicu;
* Projekti koji podržavaju političke partije;
* Dodjeljivanje humanitarne pomoći;
* Dodjeljivanje grantova trećoj strani ;
* Projekti koji uključuju određene zdravstvene usluge koje su već pokrivene kroz sistem zdravstvene zaštite

**Ukoliko iznad navedene aktivnosti čine okosnicu projekta, evaluaciona komisija će projekte diskvalifikovati.**

**Evaluaciona komisija će po sljedećim osnovama diskvalifikovati projekte koji nisu u skladu sa javnim pozivom:**

* Projekti koji traju kraće ili duže od predviđenog trajanja projekata po ovom javnom pozivu, kraće od 4 ili duže od 6 mjeseci u periodu septembra 2022. do februara 2023. godine;
* Projekti čiji je zahtijevani budžet ispod minimuma 10.000,00 KM ili preko maksimuma 20.000,00 KM;
* Projekti koji se ne provode na teritoriji opštine Rudo i nisu za mlade opštine Rudo;

1. **Gdje i kako preuzeti i poslati aplikacije**

Sve informacije i elektronska verzija cijelog paketa prijavne dokumentacije može se naći na sljedećim adresama: [www.ba.undp.org](http://www.ba.undp.org), te na službenoj web adresi Opštine Rudo: [www.opstinarudo.com](http://www.opstinarudo.com).

Dokumentacija za prijavu na javni poziv za Opštinu Rudo može se preuzeti od **petka 29. jula do petka 26. avgusta 2022. godine,** slanjem zahtjeva sa nazivom zainteresovane organizacije na e-mail: [projekti@opstinarudo.com](mailto:projekti@opstinarudo.com) ili ličnim preuzimanjem USB-a sa svim aplikacionim formama tokom informativnog sastanka „Otvoreni dan“ koji se održava u ponedeljak 8. avgusta 2022.

Prijavni set čini jedan **elektronski primjerak (USB) na kojem se nalaze odvojeno osnovna i dodatna dokumentacija, te po jedan primjerak dokumenata koje je potrebno dostaviti u štampanom obliku.** Svi materijali se dostavljaju u **jednoj zatvorenoj koverti** preporučenom poštom ili lično na pisarnicu Opštine tokom radnih dana (ponedjeljak – petak), u periodu od 08,00 do 15,00 sati, sa naznakom za ReLOaD2 projekat na adresi:

Opština Rudo

Ulica Đenerala Draže Mihajlovića br.11

73260 Rudo, Bosna i Hercegovina

Rok za predaju aplikacija je **26. avgust 2022. godine do 15,00 sati**. Aplikacije koje budu pristigle poslije navedenog roka biti će razmatrane jedino u slučaju da poštanski žig ukazuje na datum i vrijeme slanja prije zvaničnog isteka roka.

Aplikacije poslane na bilo koji drugi način (npr. e-mailom) **neće biti uzete u razmatranje**.

Vanjska strana koverte mora sadržavati naziv poziva za predaju prijedloga projekata, puno ime i adresu aplikanta, puni naziv projekta i riječi **“Ne otvarati prije zvaničnog otvaranja”**.

Opština Rudo će voditi urednu evidenciju o primljenim pošiljkama i izdavati potvrde o prijemu.

Aplikantima se preporučuje da prije predaje prijedloga projekta provjere da je aplikacija kompletna, tako što će ispuniti listu za provjeru (Aneks 9) koja je sastavni dio aplikacije.

1. **Dodatne informacije**

Informativni sastanak (**otvoreni dani**) će se održati u maloj Sali Doma kulture Rudo **8. avgusta 2022. godine u periodu od 11,00 do 12,00 sati**. U slučaju da tokom trajanja javnog poziva postoji interes za ponovno održavanje otvorenih dana, sastanak će biti ponovljen tokom trajanja Javnog poziva. Smjernice za aplikante Javnog poziva će detaljno biti prezentirane na informativnom sastanku zajedno sa informacijama o čestim greškama koje su se dešavale prilikom prethodnih Javnih poziva u sklopu prve faze ReLOaD projekta.

Osim toga, sva pitanja vezana za javne pozive mogu se poslati e-poštom [registry.ba@undp.org](mailto:registry.ba@undp.org) sa referencom na ReLOaD2 BiH projekat u naslovu. Upiti mogu biti poslani najkasnije do **23. avgusta 2022. godine**, a odgovori će biti dostavljeni u pisanom obliku u roku od tri (3) radna dana od dana prijema. U svrhu transparentnosti svi odgovori će biti objavljeni na web stranicama Opštine Rudo i UNDP-a.

1. **Evaluacija i odabir prijedloga projekata**

Aplikacije će biti razmotrene i procijenjene od strane evaluacione komisije koju će činiti članovi UNDP ReLOaD2 tima, predstavnici Opštine Rudo i predstavnik mladih iz organizacije civilnog društva s područja opštine a koja je aktivno učestvovala u konsultacijama sa mladima kroz sastanke Dijaloga za mlade.

Predstavnik mladih iz OCD-a u komisiji za evaluaciju koji je izabran putem transparentnog i demokratskog procesa ima jednaka prava kao i svi ostali članovi komisije za evaluaciju.

**NAPOMENA: Transparentan izbor mlade osobe, predstavnika organizacije koja djeluje na područje opštine Rudo će biti realizovan po okončanju javnog poziva za predaju projektnih prijedloga.**

Evaluaciona komisija će vršiti procjenu u sljedećim fazama:

(1) Ispunjenje administrativnih uslova

* Potvrda da je aplikacija sadrži obaveznu dokumentaciju koje je kompletno popunjena - kao takva može biti evaluirana;
* Dokumentacija dostavljena na traženi način (elektronski primjerak na USB mediju) obavezne i dodatne dokumentacije plus štampani primjerci Rješenja o registraciji organizacije i;

(3) Procjena kvaliteta projekta i procjena budžeta i racionalnosti projektnih troškova

Procjena kvaliteta projekta, uključujući i predloženi budžet, biće izvršena u skladu sa kriterijima utvrđenim u tabeli za evaluaciju koja je sastavni dio ovog dokumenta. Specifični kriterij za podršku bilo kojeg predloženog projekta će biti visok nivo angažovanja mladih, lokalne zajednice i volonterskog rada.

Molimo vas da obratite pažnju na sljedeće bitne informacije:

**Sistem bodovanja:**

Kriteriji evaluacije podijeljeni su na sekcije i podsekcije. ***Svaka podsekcija se obavezno ocjenjuje ocjenama između 1 i 5 na sljedeći način: 1 = veoma loše; 2 = loše; 3 = odgovarajuće; 4 = dobro; 5 = veoma dobro.*** Svaki član komisije potpisuje svoju individualnu evaluacionu tabelu, a svi članovi zajedno potpisuju zbirnu evaluacionu tabelu za svaki projektni prijedlog. Rangiranje projektnih prijedloga se vrši na način da je prvoplasirani projektni prijedlog onaj koji ima najveći zbir bodova te slijedi projekat sa prvim sljedećim nižim zbirom bodova i tako do najnižeg zbira osvojenih bodova.

Samo projekti koji su dobili preko 50 bodova će biti razmatrani za finansiranje, jer projektni prijedlozi ispod ovog praga nisu zadovoljili postavljene standarde te bi efikasnost njihove provedbe mogla biti upitna.

Odluka o odobrenju granta zasnovana je na ukupnom broju projekata koji mogu biti finansirani u okviru raspoloživih sredstava. Ovi pragovi su utvrđeni kako bi se odredio minimalni kvalitet projektnih prijedloga te time osigurala najbolja vrijednost za data sredstva. Prioritet pri odobravanju sredstava će imati projekti sa najviše bodova.

**Tabela za evaluaciju**

|  |  |  |
| --- | --- | --- |
| **Sekcija** | **Maksimalan broj bodova** | **Ocjena** |
| **1. Finansijski i operativni kapacitet** | **15** |  |
| 1.1 Da li aplikant i partneri imaju dovoljno **iskustvo u upravljanju projektima**? | 5 |  |
| 1.2 Da li aplikant i partneri imaju dovoljne **stručne kapacitete**? (posebno poznavanje pitanja na koje se projekt odnosi) | 5 |  |
| 1.3. Da li aplikant i partneri imaju dovoljne **upravljačke kapacitete**?  (uključujući osoblje, opremu i sposobnost za upravljanje budžetom projekta)? | 5 |  |
| **2. Relevantnost** | **25** |  |
| 2.1. Koliko je projekt relevantan u odnosu na **cilj** i jedan ili više **prioriteta** javnog poziva?  Napomena: ocjena 5 (veoma dobro) može se dobiti samo ako se projekt odnosi barem na **jedan od prioriteta.** | 5 |  |
| 2.2 Koliko su jasno definisani i strateški odabrani oni koji su uključeni u projekt (posrednici, krajnji korisnici, **ciljne grupe**)? | 5 |  |
| 2.3 Da li su **potrebe ciljne grupe** i krajnjih korisnika jasno definisane i da li im projekt prilazi na pravi način? | 5 |  |
| 2.4 Da li projekt posjeduje **dodatne kvalitete**, kao što su inovativani pristup i modeli dobre prakse uključivanja mladih? Da li je projektnim prijedlogom predviđen visok nivo angažovanja mladih, lokalne zajednice i volonterskog rada. | 5 |  |
| 2.5 Da li prijedlog zagovara **model politike baziran na pravima** i da li to ima uticaja na podređene grupe? (promocija jednakosti spolova i jednakih mogućnosti, zaštita prirodne sredine, inter-etnička saradnja, problematika omladine, itd.) | 5 |  |
|  | | |
| **3. Metodologija** | **20** |  |
| 3.1 Da li su **plan aktivnosti** i predložene **aktivnosti** odgovarajuće, praktične i dosljedne ciljevima i očekivanim rezultatima? | 5 |  |
| 3.2 Koliko je konzistentan cjelokupan dizajn projekta? (a naročito, da li odražava analizu uočenih problema, moguće spoljne faktore ) | 5 |  |
| 3.3 Da li je nivo **uključenosti i angažovanje partnera u realizaciji** projekta zadovoljavajući? Napomena: ukoliko nema partnera, ocjena će biti **1** | 5 |  |
| 3.4 Da li projekt sadrži **objektivno mjerljive indikatore** rezultata aktivnosti? | 5 |  |
|  | | |
| **4. Održivost** | **25** |  |
| 4.1 Da li će aktivnosti predviđene projektom imati **konkretan uticaj** na ciljne grupe? | 5 |  |
| 4.2 Da li će projekt imati **višestruki uticaj**? *(uključujući mogućnost primjene na druge ciljne grupe ili implementaciju u drugim sredinama i/ili produžavanje efekata aktivnosti kao i razmjene informacija o iskustvima sa projekta)* | 5 |  |
| 4.3 Da li su očekivani rezultati predloženih aktivnosti institucionalno **održivi?** *(Da li će strukture koje omogućuju da se aktivnosti nastave postojati na kraju projekta? Da li će postojati lokalno “vlasništvo” nad rezultatima projekta?)* | 5 |  |
| 4.4 Da li su očekivani rezultati predloženih aktivnosti **održivi**? (*kakav će biti strukturalni utjecaj provedenih aktivnosti – npr. da li će doći do poboljšanja pravne rgulative, metoda i pravila ponašanja, itd.)?* | 5 |  |
| 4.5 Da li je vjerovatno da će očekivani dugoročni rezultati imati utjecaja na lokalne ekonomske uslove i/ili kvalitet života u ciljnim područjima? | 5 |  |
|  | | |
| **5. Budžet i racionalnost troškova** | **15** |  |
| 5.1 Da li je odnos između procijenjenih troškova i očekivanih rezultata zadovoljavajući? | 5 |  |
| 5.2 Da li su predloženi troškovi **neophodni** za implementaciju projekta? | 5 |  |
| 5.3 Budžet  - da li je budžet jasan i da li uključuje i narativni dio? (omogućena opravdanost za tehničku opremu)  - da li je zadovoljen princip prema kom administrativni i troškovi osoblja ne prelaze 30% ukupnih troškova?  - gdje je primjenjivo, da li su priložene biografije i opisi radnih mjesta? | 5 |  |
| **Maksimalni ukupni zbir** | **100** |  |

**Napomena o Sekciji 1. Finansijski i operativni kapacitet podnosioca prijave**

Ukoliko je ukupan zbir **u Sekciji br.1 niži od 10 bodova**, projekat će biti isključen iz daljeg evaluacionog procesa, jer je procijenjeno da OCD nema minimalne kapacitete za kvalitetnu implementaciju predloženog projekta.

**Napomena o Sekciji 2. Relevantnost**

Ukoliko je ukupan zbir u **Sekciji 2, niži od 18 bodova**, projekt će biti isključen iz daljeg evaluacionog procesa, jer ovakva procjena podrazumijeva da, iako podnosilac prijave zadovoljava finansijske i operativne kapacitete, sama projektna ideja nije relevantna niti u skladu sa definisanim prioritetima iz javnog poziva, te ne utiče u dovoljnoj mjeri na zadovoljenje potreba lokalne zajednice.

**Obavještenje o odluci**

Rezultati javnog poziva će isključivo biti objavljeni na web stranici UNDP BIH [www.ba.undp.org](http://www.ba.undp.org), te na web stranici opštine [www.opstinarudo.com](http://www.opstinarudo.com) kao i na oglasnoj ploči u zgradi opštine Rudo, u roku od 30 radnih dana od zatvaranja javnog poziva. Pismenim putem obavijestiti će se samo organizacije civilnog društva čiji su prijedlozi projekata odabrani za finansiranje.

Odluka o odbijanju prijedloga projekta ili neodobravanju sredstava biće donesena ako:

* aplikant ili jedan ili više njegovih partnera ne ispunjavaju uslove za učešće na javnom pozivu;
* projektne aktivnosti nisu prihvatljive (npr. predložene aktivnosti izlaze izvan okvira poziva za predaju prijedloga projekata, projekat po predviđenom trajanju prelazi maksimalni dozvoljeni vremenski period ili je manji od minimalnog, zahtjevana suma novca je veća od maksimalne dozvoljene sume ili manja od minimalne itd.);
* prijedlog projekta nije bio procijenjen kao relevantan ili finansijski i operativni kapaciteti aplikanta nisu dovoljni, ili su projekti koji su izabrani bili superiorniji po ovim pitanjima;
* prijedlog projekta je ocijenjen kao tehnički i finansijski inferioran u odnosu na izabrane prijedloge projekata.

Izvještaji o procesu evaluacije i uspješno evaluirani projekti se dostavljaju Partnerskom odboru ReLOaD2 projekta. ReLOaD2 BiH Partnerski odbor donosi konačnu odluku o finansiranju ili odbijanju bilo kojeg projekta u okviru ovog javnog poziva.

**Uslovi koji se odnose na implementaciju projekta nakon odluke o dodjeli sredstava**

Nakon donošenja odluke o dodjeli sredstava (granta), organizaciji civilnog društva čiji je projekt odobren, od strane UNDP-a će biti ponuđen odgovarajući ugovor za implementaciju projekta. Organizacije civilnog društva, čiji projekti budu odobreni, će biti obavezne da prijedlog projekta, pregled budžeta, logički okvir rada i plan aktivnosti prevedu na engleski jezik te dostave UNDP-u u elektronskoj formi prije potpisivanja ugovora.

Prije potpisivanja ugovora UNDP projekat ReLOaD2 BiH ima pravo da zatraži od organizacije civilnog društva da izvrši određene izmjene na projektnom prijedlogu kako bi bili u skladu sa pravilima i procedurama implementacije projekta ReLOaD2 BiH u partnerskim jedinicama lokalne samouprave.

**LISTA ANEKSA**

**Aneks 1** Projektni prijedlog

**Aneks 2** Pregled budžeta

**Aneks 3** Logički okvir rada

**Aneks 4** Plan aktivnosti i promocije

**Aneks 5** Administrativni podaci o aplikantu

**Aneks 6** Finansijska identifikaciona forma

**Aneks 7** Izjava o podobnosti

**Aneks 8** Izjava o dvostrukom finansiranju

**Aneks 9** Lista za provjeru

**Aneks 10** Ciljevi održivog razvoja (SDG)[[5]](#footnote-6)

**Napomena o SDG:** Dokument „Ciljevi održivog razvoja“ (Aneks 10) je informativnog karaktera za organizacije civilnog društva s namjerom da se OCD projektni ciljevi lakše odrede i povežu sa globalnim ciljevima održivog razvoja.

1. Za Evropsku uniju, ovo imenovanje ne dovodi u pitanje stav o statusu i u skladu je sa UNSCR 1244/1999 I Mišljenjem ICJ-a o proglašenju nezavisnosti Kosova. Za UNDP sve reference na Kosovo shvatit će se u kontekstu UN-ove Rezolucije 1244/1999 [↑](#footnote-ref-2)
2. Zakon o omladinskom organizovanju Republike Srpske, Član 2: "Omladinu i mlade" čine lica od 16 do navršenih 30 godina [↑](#footnote-ref-3)
3. Zakon o omladinskom organizovanju Republike Srpske, Član 2: Omladinska organizacija, u smislu ovog zakona, je dobrovoljna i na osnovu statuta uređena organizacija sa pravnim statusom udruženja građana, koja djeluje na principima dobrovoljnosti, demokratičnosti i poštivanju zakonskih propisa, a svojim radom doprinosi poboljšanju statusa mladih, uključivanju mladih u život društvene zajednice, kao i rješavanju problema mladih [↑](#footnote-ref-4)
4. Dijalog za mlade je platforma / prostor u okviru kojeg mladi ljudi imaju mogućnost da identifikuju potrebe, probleme i neiskorištene potencijale, te istovremeno ponude inicijative ili rješenja za unapređenje kvalitete vlastitog života i života lokalne zajednice. Ovakav način angažmana mladih direktno utiče na povećanje njihovog učešća u procesima donošenja odluka na lokalnom nivou, osnažuje ih i osigurava da se u punom kapacitetu iskoristi njihov potencijal. [↑](#footnote-ref-5)
5. *Ciljeve održivog razvoja (engl. Sustainble Development Goals - SDG), poznate i kao globalni ciljevi, usvojili su Ujedinjeni narodi 2015. godine kao univerzalni poziv na akciju za zaustavljanje siromaštva, zaštitu planeta i osiguravanje da do 2030. svi ljudi uživaju u miru i prosperitetu. „Okvir za realizaciju Ciljeva održivog razvoja u BiH“ je usvojilo Vijeće ministara Bosne i Hercegovine (BiH) na 32. sjednici, održanoj 8. aprila 2021. Za više detalja o ciljevima održivog razvoja pogledajte Aneks 10.* [↑](#footnote-ref-6)